b"\n_START_ARTICLE_\nTorre de les Aig\xc3\xbces (Terrassa)\n_START_SECTION_\nDescripci\xc3\xb3\n_START_PARAGRAPH_\nEs tracta d'una torre d'aigua de planta quadrada, constru\xc3\xafda capritxosament en forma de minaret. Actualment es troba adossada a la fa\xc3\xa7ana de la Cl\xc3\xadnica del Remei, dins el complex de l'Hospital de Sant Ll\xc3\xa0tzer. \xc3\x89s alta i estreta i consta de 5 pisos d'al\xc3\xa7ada._NEWLINE_La seva decoraci\xc3\xb3 inclou elements neo\xc3\xa0rabs, com ara plafons en forma d'estels o finestres en forma de ferradura. La construcci\xc3\xb3 \xc3\xa9s totalment d'obra vista, amb verdugades a cada forjat. La cornisa de coronament presenta un ric motlluratge i l'edifici \xc3\xa9s rematat amb teulada a quatre aig\xc3\xbces de teules vidriades i una c\xc3\xbapula ultrapassada recoberta d'escates de cer\xc3\xa0mica vidriada groga.\n_START_SECTION_\nHist\xc3\xb2ria\n_START_PARAGRAPH_\nLa torre d'aig\xc3\xbces de la pla\xc3\xa7a del Doctor Robert va ser dissenyada per Melcior Vinyals l'any 1919 i substitu\xc3\xafa una torre m\xc3\xa9s antiga, de l'any 1879, que ja existia com a edifici a\xc3\xafllat abans de la construcci\xc3\xb3 de l'edifici hospitalari al qual es troba adossada actualment. D'aquesta mena de repartidors en forma de torre de la Mina P\xc3\xbablica d'Aig\xc3\xbces de Terrassa n'hi havia tamb\xc3\xa9 tota una s\xc3\xa8rie d'escampats per la ciutat, per\xc3\xb2 la major part han desaparegut. _NEWLINE_Actualment nom\xc3\xa9s en queden dos exemples m\xc3\xa9s: una torre d'aigua a la cru\xc3\xaflla dels carrers del Col\xc2\xb7legi i de Vallhonrat, adossada tamb\xc3\xa9 a un edifici, i una altra d'exempta, a la font de les Quatre Cantonades, situada al punt on es troben les carreteres de Rub\xc3\xad i de Montcada."